Nog ŉ verdagte vas in die VBS-skandaal(Argieffoto) Die Valke het Donderdag nóg ŉ verdagte in hegtenis geneem vir sy beweerde betrokkenheid by die VBS-bankskandaal. Dié keer is die verdagte ŉ munisipale bestuurder. Mattheys Gerhardus Wienekus (64), voormalige tesourier van die Merafong-munisipaliteit aan die Gautengse Wesrand, het Donderdag in die hof in Pretoria verskyn op klagtes wat verband hou met die VBS-skandaal, het die Valke gesê. Wienekus is in hegtenis geneem nadat die ondersoek getoon het dat meer as R50 miljoen van die munisipaliteit se geld in die VBS belê is terwyl hy as waarnemende hoof‑ finansiële beampte vir dié plaaslike owerheid opgetree het. Die Valke het bevestig hy word aangekla van die oortreding van die Wet op Munisipale Finansiële Bestuur en word ook verbind met die ondersoek na bedrog en diefstal by VBS. Dit is die negende verdagte wat reeds vasgetrek is in verband met dié omstrede saak. Die vermeende baasbrein agter die VBS-bankskandaal Tshifhiwa Matodzi in die hof. (Foto: Itumeleng English/ANA) Sewe verdagtes het verlede week in die hof verskyn op 47 aanklagte, insluitend diefstal, bedrog en geldwassery. ŉ Agste verdagte sal in die hof verskyn sodra hy uit kwarantyn weens Covid-19 vrygelaat word. Dit nadat die Valke in 2018 ŉ ondersoek begin het na die skynbare plundering van R2,3 miljard van VBS se fondse. Die meeste van dié wat tot dusver in hegtenis geneem is, is voormalige lede van die VBS-raad, maar die Valke het reeds gewaarsku dat nog in inhegtenisnemings sal volg soos die ondersoek sy gang gaan. Die Merafong-munisipaliteit is een van 20 munisipaliteite wat ondersoek word nadat miljoene rande strydig met die munisipale wet in VBS belê is. Die ouditeur‑generaal, Kimi Makwetu, het reeds gewaarsku dat ten minste 14 munisipaliteite waarskynlik nie hulle geld gaan terugkry nie. Genl. Godfrey Lebeya, Valke-hoof, het gesê die ondersoek na munisipaliteite is in ŉ gevorderde stadium. Die saak teen Wienekus is uitgestel tot 29 Julie sodat die ondersoek afgehandel kan word.